CELEX: 32021R2236
Language: bg
Date: 2021-12-15 00:00:00
Title: Регламент за изпълнение (ЕС) 2021/2236 на Комисията от 15 декември 2021 година относно специалните правила за изпълнение на Регламент (ЕС) 2021/1529 на Европейския парламент и на Съвета за създаване на Инструмент за предприсъединителна помощ (ИПП III)

16.12.2021   
               
               
                  BG
               
               
                  Официален вестник на Европейския съюз
               
               
                  L 450/10
               
            
         РЕГЛАМЕНТ ЗА ИЗПЪЛНЕНИЕ (ЕС) 2021/2236 НА КОМИСИЯТА
         от 15 декември 2021 година
         относно специалните правила за изпълнение на Регламент (ЕС) 2021/1529 на Европейския парламент и на Съвета за създаване на Инструмент за предприсъединителна помощ (ИПП III)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2021/1529 на Европейския парламент и на Съвета от 15 септември 2021 г. за създаване на Инструмент за предприсъединителна помощ (ИПП III) (1), и по-специално член 16 от него,
         като има предвид, че:
         
                     (1)
                  
                  
                     В Регламент (ЕС) 2021/947 на Европейския парламент и на Съвета (2) се определят правилата и процедурите за изпълнението на помощ, които се прилагат спрямо помощта по ИПП III. Съображение 52 и член 16 от Регламент 2021/1529 оправомощават Комисията да определи специални правила за установяване на единни условия за прилагането на регламента. Следва да се установят специални правила за справяне със специфични ситуации, по-специално за непрякото управление с бенефициерите, изброени в приложение I към Регламент (ЕС) 2021/1529 („бенефициери по ИПП III“), за трансграничното сътрудничество, както е определено в член 2, буква б) от Регламент (ЕС) 2021/1529, и за помощта за развитие на селските райони.
                  
               
                     (2)
                  
                  
                     С цел да се гарантира, че предприсъединителната помощ се изпълнява по еднакъв начин при всички бенефициери по ИПП III и че се спазва принципът на добро финансово управление, Комисията и бенефициерите по ИПП III следва да сключат договорености под формата на споразумения за финансово рамково партньорство и секторни споразумения, в които се определят принципите за тяхното сътрудничество съгласно настоящия регламент.
                  
               
                     (3)
                  
                  
                     Комисията следва да подкрепя бенефициерите по ИПП III в техните усилия да развият своя капацитет за управление на средствата от Съюза в съответствие с принципите и правилата, предвидени в законодателството на Съюза. За тази цел и когато е целесъобразно, Комисията следва да възлага задачи по изпълнението на бюджета на бенефициерите по ИПП III.
                  
               
                     (4)
                  
                  
                     Необходимо е да се определят специални правила за възлагането на задачи по изпълнението на бюджета на бенефициерите по ИПП III в съответствие с Регламент (ЕС, Евратом) 2018/1046 на Европейския парламент и на Съвета (3).
                  
               
                     (5)
                  
                  
                     Необходимо е да се определят подробни правила за мониторинга и оценката от страна на бенефициерите по ИПП III, когато изпълняват помощта по IPA III при непряко управление.
                  
               
                     (6)
                  
                  
                     Необходимо е да се определят специални правила за докладването с цел да се уточнят по-подробно изискванията за докладване, които бенефициерите по ИПП III трябва да спазват.
                  
               
                     (7)
                  
                  
                     ИПП III ще продължи да подкрепя създаването и укрепването на системи за секторна координация и мониторинг, пропорционални на отговорностите на бенефициера по ИПП. Структурите, създадени в контекста на секторния подход по ИПП и ИПП II, могат да продължат да изпълняват задълженията си, като следва да бъдат създадени нови секторни мониторингови комитети, когато отговорностите на бенефициера по ИПП го оправдават.
                  
               
                     (8)
                  
                  
                     Необходимо е да се определят специални правила за установяване на финансовата корекция и процедурата, която следва да се прилага по отношение на бенефициерите по ИПП III, когато изпълняват помощта по ИПП III при непряко управление.
                  
               
                     (9)
                  
                  
                     Помощта по ИПП III следва да се използва за насърчаване на трансграничното сътрудничество между бенефициерите по ИПП III. Истинското трансгранично сътрудничество между бенефициерите по ИПП III следва да включва съвместното разработване, изпълнение и финансиране на дейности, водещи до засилване на добросъседските отношения, устойчиви партньорства за социално-икономическо развитие или премахване на пречките пред това развитие.
                  
               
                     (10)
                  
                  
                     Следователно е необходимо да се определят единни правила за управлението на трансграничното сътрудничество между бенефициерите по ИПП III, включително ролите и отговорностите на структурите и органите, участващи в управлението на програмите за трансгранично сътрудничество.
                  
               
                     (11)
                  
                  
                     Трансграничното сътрудничество между една или няколко държави членки и един или няколко бенефициери по ИПП III, както е определено в член 2, буква а) от Регламент (ЕС) 2021/1529, не следва да бъде обхванато в настоящия регламент за изпълнение, освен ако споразумения за финансиране, сключени в съответствие с член 59 от Регламент (ЕС) 2021/1059 на Европейския парламент и на Съвета (4), се позовават на настоящия регламент за изпълнение, на конкретно споразумение за финансово рамково партньорство или на конкретна разпоредба от него.
                  
               
                     (12)
                  
                  
                     Помощта за развитие на селските райони по ИПП III следва да повиши конкурентоспособността на аграрно-хранителния сектор и да насърчи постепенното му привеждане в съответствие с достиженията на общата селскостопанска политика на Съюза. Необходими са специални правила, за да се финансира помощ, сходна по естество с тази, която се изпълнява по линия на Европейския земеделски фонд за развитие на селските региони, чрез системи за управление и контрол, спазващи принципите на добро управление и сходни на структурите със сходни по естество функции в държавите членки.
                  
               
                     (13)
                  
                  
                     С цел да се даде възможност за навременно програмиране и изпълнение на програмите на ИПП III за 2021 г., настоящият регламент следва да влезе в сила в деня след деня на публикуването му в Официален вестник на Европейския съюз.
                     
                  
               
                     (14)
                  
                  
                     Мерките, предвидени в настоящия регламент, са в съответствие със становището на Комитета за ИПП III,
                  
               ПРИЕ НАСТОЯЩИЯ РЕГЛАМЕНТ:
         ДЯЛ I
         
            ПРЕДМЕТ И ОБЩА РАМКА ЗА ИЗПЪЛНЕНИЕ НА ПОМОЩТА ПО ИПП
         
         
            Член 1
            Предмет и обхват
            С настоящия регламент се определят специалните правила за установяването на единни условия за изпълнението на Регламент (ЕС) 2021/1529 по отношение на структурите за изпълнение на помощта по ИПП III, непрякото управление с бенефициерите по ИПП III, специалните правила за трансграничното сътрудничество и помощта за селското стопанство и развитието на селските райони. Трансграничното сътрудничество между една или няколко държави членки и един или няколко бенефициери по ИПП III, както е определено в член 2, буква а) от Регламент (ЕС) 2021/1529, не попада в обхвата на настоящия регламент за изпълнение, освен ако споразумения за финансиране, сключени в съответствие с член 59 от Регламент (ЕС) 2021/1059, се позовават на настоящия регламент за изпълнение, на конкретно споразумение за финансово рамково партньорство или на конкретна разпоредба от него.
         
         
            Член 2
            Определения
            За целите на настоящия регламент се прилагат следните определения:
            
                        а)
                     
                     
                        „бенефициер по ИПП III“ означава един от бенефициерите, изброени в приложение I към Регламент (ЕС) 2021/1529;
                     
                  
                        б)
                     
                     
                        „споразумение за финансово рамково партньорство“ означава договореност, сключена между Комисията и бенефициер по ИПП III, с която се определят принципите за финансово сътрудничество между бенефициера по ИПП III и Комисията в съответствие с настоящия регламент;
                     
                  
                        в)
                     
                     
                        „секторно споразумение“ означава договореност, сключена между Комисията и бенефициер по ИПП III за изпълнението на конкретна програма по ИПП III, с която се определят правилата и процедурите, които да се спазват и които не се съдържат в споразумението за финансово рамково партньорство или в споразуменията за финансиране;
                     
                  
                        г)
                     
                     
                        „споразумение за финансиране“ означава годишно или многогодишно споразумение, сключено между Комисията и бенефициер по ИПП III за изпълнение на помощта по ИПП III;
                     
                  
                        д)
                     
                     
                        „орган“ означава публичен субект или орган на бенефициер по ИПП III или на държава членка на централно, регионално или местно равнище;
                     
                  
                        е)
                     
                     
                        „значим проект“ означава проект, включващ серия от действия, дейности или услуги, който има за цел изпълнението на определена и неделима задача от конкретно икономическо или техническо естество, който има ясно определени цели и за който общите разходи надхвърлят посоченото в споразумението за финансово рамково партньорство;
                     
                  
                        ж)
                     
                     
                        „бенефициер“ означава публичен или частен орган, отговорен за започването и изпълнението на операциите в рамките на програма за трансгранично сътрудничество;
                     
                  
                        з)
                     
                     
                        „операция“ означава проект, договор, действие или група проекти, избрани от възлагащия орган на съответната програма или на негова отговорност, които допринасят за целите на приоритета или приоритетите, към който/които се отнасят;
                     
                  
                        и)
                     
                     
                        „водещ бенефициер по ИПП III“ означава бенефициер по ИПП III, който е назначен за ръководител и следователно е домакин на възлагащия орган за трансграничната програма.
                     
                  
         
            Член 3
            Принципи на финансиране от Съюза
            Чрез помощта по ИПП III се подпомагат приемането и осъществяването на реформите на бенефициерите по ИПП III, както е посочено в член 3 от Регламент (ЕС) 2021/1529. За конкретни програми и самостоятелни действия може да бъде необходимо финансово участие както от страна на бенефициера по ИПП III, така и от страна на Съюза.
         
         
            Член 4
            Принцип на отговорност
            
               1.   Отговорността при програмирането и изпълнението на помощта по ИПП III се носи основно от бенефициера по ИПП III.
            
            
               2.   Бенефициерът по ИПП III назначава национален координатор за ИПП (НКИПП).
            
            
               3.   НКИПП осигурява тясна връзка между използването на помощта по ИПП III и общия процес на присъединяване.
            
            
               4.   НКИПП е основният партньор на Комисията за цялостния процес на координация на програмирането в съответствие с целите и тематичните приоритети на рамката за програмиране на ИПП III, посочени в член 7 от Регламент (ЕС) 2021/1529 („рамка за програмиране на ИПП III“), на мониторинга на изпълнението, оценката и докладването за помощта по ИПП III, включително координацията в рамките на администрацията на бенефициера по ИПП III и с други донори. НКИПП полага всички усилия администрацията на бенефициера по ИПП III да предприеме всички необходими стъпки за улесняване на изпълнението на съответните програми.
            
            
               5.   НКИПП координира участието на бенефициерите по ИПП III в съответните програми за териториално и трансгранично сътрудничество съгласно Регламент (ЕС) 2021/1529 и Регламент (ЕС) 2021/1059. НКИПП може да делегира тази задача, свързана с координиране, на структура, създадена за управлението на трансграничното сътрудничество, когато е целесъобразно.
            
            
               6.   НКИПП е високопоставен представител на правителството или на централната администрация на бенефициера по ИПП II с подходящи правомощия.
            
         
         
            Член 5
            Споразумение за финансово рамково партньорство, секторни споразумения и споразумение за финансиране
            
               1.   Комисията и бенефициерът по ИПП III сключват споразумение за финансово рамково партньорство, в което се описват специфични договорености за управлението, контрола, надзора, мониторинга, оценката, докладването и одита на помощта по ИПП III, като бенефициерът по ИПП III се ангажира да транспонира в своята правна уредба съответните нормативни изисквания на Съюза. Споразумението за финансово рамково партньорство може да бъде допълнено от секторни споразумения, в които се определят специфични разпоредби за управлението и изпълнението на помощта по ИПП III в специфични области на политиката или програми.
            
            
               2.   С изключение на надлежно обосновани случаи, помощта по ИПП III се предоставя на бенефициера на ИПП III само след влизане в сила на споразумението за финансово рамково партньорство и когато има такова — на приложимото секторно споразумение.
            
            
               3.   Споразуменията за финансиране съдържат разпоредби относно условията, съгласно които се предоставя помощта по ИПП III, включително приложимите методи на изпълнение на помощта по ИПП III, крайните срокове за изпълнение, както и правилата относно допустимостта на разходите.
            
            
               4.   Когато програмите се изпълняват при непряко управление от бенефициер по ИПП III, споразумението за финансово рамково партньорство, секторното споразумение, когато е приложимо, и споразумението за финансиране като цяло трябва да са в съответствие с член 129, член 155, параграф 6 и член 158 от Регламент (ЕС, Евратом) 2018/1046.
            
            
               5.   Споразумението за финансово рамково партньорство се прилага спрямо всички споразумения за финансиране. Секторните споразумения, когато има такива, се прилагат спрямо всички споразумения за финансиране, сключени във връзка с областта на политиката или програмата, обхваната от секторното споразумение.
            
            
               6.   В допълнение към елементите, предвидени в член 130 от Регламент (ЕС, Евратом) 2018/1046, споразуменията за финансово рамково партньорство, и когато има такива — секторните споразумения, съдържат по-специално подробни разпоредби относно:
               
                           а)
                        
                        
                           необходимите структури и органи за управлението, контрола, надзора, мониторинга, оценката, докладването и одита на помощта по ИПП III, както и техните функции и отговорности;
                        
                     
                           б)
                        
                        
                           условията и изискванията за контрол относно създаването на необходимите структури и органи от бенефициера по ИПП III, така че да се създадат условия за възлагане на задачи по изпълнението на бюджета във връзка с помощта по ИПП III;
                        
                     
                           в)
                        
                        
                           правилата относно данъците, митата и таксите в съответствие с член 27, параграфи 9 и 10 от Регламент (ЕС) 2021/947;
                        
                     
                           г)
                        
                        
                           изискванията за плащанията, проверката и приемането на отчетите и процедурите за финансовите корекции, отмяната на бюджетни задължения при неусвоени средства и приключването на програмите.
                        
                     
         
         
            Член 6
            Докладване
            До 15 февруари на следващата финансова година НКИПП предоставя на Комисията годишен доклад за изпълнението на финансовата помощ по ИПП III. Другите изисквания за докладване се определят в споразумението за финансово рамково партньорство.
         
         
            Член 7
            Мониторингов комитет за ИПП
            
               1.   Комисията и бенефициерът по ИПП III създават мониторингов комитет за ИПП най-късно шест месеца след влизането в сила на първото споразумение за финансиране. Този комитет изпълнява и задълженията на мониторинговия комитет за ИПП съгласно Регламент (ЕО) № 1085/2006 на Съвета (5) и Регламент (ЕС) № 231/2014 на Европейския парламент и на Съвета (6).
            
            
               2.   Мониторинговият комитет за ИПП извършва преглед на общата ефективност, ефикасност, качество, съгласуваност, координация и съответствие на изпълнението на всички действия във връзка с постигането на резултатите, определени в споразуменията за финансиране и в рамката за програмиране на ИПП III. За тази цел, когато е уместно, той използва информацията, предоставена от секторните мониторингови комитети по член 10 и от други съществуващи национални координационни структури на бенефициера по ИПП III.
            
            
               3.   Мониторинговият комитет за ИПП е съставен от представители на Комисията, НКИПП и други съответни институции и органи на бенефициера по ИПП III, както и, когато е уместно, двустранни донори, международни организации, включително международни финансови институции, и други заинтересовани страни, в това число гражданското общество и организации от частния сектор.
            
            
               4.   Заседанията на мониторинговия комитет за ИПП се председателстват съвместно от представител на Комисията и НКИПП.
            
            
               5.   Мониторинговият комитет за ИПП приема свой процедурен правилник.
            
            
               6.   Мониторинговият комитет за ИПП заседава поне веднъж годишно. Освен това могат да се организират ad hoc заседания по инициатива на Комисията или на бенефициера по ИПП III, по-специално на тематична основа.
            
         
         ДЯЛ II
         
            НЕПРЯКО УПРАВЛЕНИЕ ОТ БЕНЕФИЦИЕРИ ПО ИПП III
         
         
            Член 8
            Структури и органи
            
               1.   В случай на непряко управление от бенефициера по ИПП III следните структури и органи се създават от бенефициера по ИПП III:
               
                           а)
                        
                        
                           национален координатор за ИПП (НКИПП);
                        
                     
                           б)
                        
                        
                           национален разпоредител с бюджетни кредити (НРБК);
                        
                     
                           в)
                        
                        
                           ръководна структура, съставена от службата за подпомагане на НРБК и счетоводния орган;
                        
                     
                           г)
                        
                        
                           управляващи органи и междинни звена;
                        
                     
                           д)
                        
                        
                           одитен орган.
                        
                     
            
               2.   Ролите и отговорностите на структурите, посочени в параграф 1, се определят в споразумението за финансово рамково партньорство.
            
            
               3.   Бенефициерът по ИПП III гарантира подходящо разделяне на задълженията между структурите и органите, посочени в параграф 1, както и в рамките на тези структури и органи.
            
         
         
            Член 9
            Непряко управление с бенефициер по ИПП III
            
               1.   Комисията може да изпълнява помощ по ИПП III при непряко управление с бенефициер по ИПП III чрез сключване на споразумение за финансиране в съответствие с членове 154 и 158 от Регламент (ЕС, Евратом) 2018/1046.
            
            
               2.   Преди да подпише споразумение за финансиране, Комисията получава доказателства, че са изпълнени условията, посочени в член 154, параграф 4, първа алинея, букви а)—е) от Регламент (ЕС, Евратом) 2018/1046. Комисията също така гарантира, че са създадени структурите и органите, посочени в член 8 от настоящия регламент.
            
            
               3.   НРБК следи за постоянното спазване от структурите и органите, посочени в член 8, на изискванията, посочени в параграф 2 от настоящия член. В случай на неспазване на тези изисквания НРБК незабавно уведомява Комисията и предприема всички подходящи предпазни мерки във връзка с извършените плащания или сключените договори.
            
            
               4.   Многогодишните програми, които са обхванати от споразумение за финансиране и се ползват от разпоредбите на член 30, параграф 3, първа алинея от Регламент (ЕС) 2021/947, се изпълняват при непряко управление с бенефициерите по ИПП III. Решенията, с които се приемат многогодишни планове за действие, както е посочено в член 23 от Регламент (ЕС) 2021/947, съдържат, когато е целесъобразно, индикативен списък на значимите проекти. Комисията прилага член 30, параграф 3, втора и трета алинея от Регламент (ЕС) 2021/947, освен ако в секторно споразумение или споразумение за финансиране не е посочен по-ранен краен срок за автоматичната отмяна на бюджетни задължения.
            
            
               5.   Сумата, засегната от отмяната на бюджетни задължения, посочена в параграф 4, се намалява със сумите, еквивалентни на тази част от бюджетното задължение, за която се прилага едно от следните условия:
               
                           а)
                        
                        
                           действието е спряно поради съдебно производство или обжалване по административен ред, което има суспензивно действие;
                        
                     
                           б)
                        
                        
                           било е невъзможно да се представи искане за плащане поради причини, дължащи се на форсмажорни обстоятелства, които сериозно засягат изпълнението на цялата програма или на част от нея.
                        
                     Бенефициерът по ИПП III, който твърди, че са били налице форсмажорни обстоятелства, доказва преките последствия от форсмажорните обстоятелства върху изпълнението на цялата програма или на част от нея.
            
            
               6.   Бенефициерът по ИПП III изпраща на Комисията информация относно условията, посочени в параграф 5, букви а) и б) от настоящия член, в годишния доклад, посочен в член 6.
            
         
         
            Член 10
            Секторни мониторингови комитети
            
               1.   Бенефициерът по ИПП III създава секторни мониторингови комитети по ИПП за мониторинг на годишните и многогодишните програми, изпълнявани при непряко управление от бенефициера по ИПП III, които се финансират съгласно Регламент (ЕО) № 1085/2006, Регламент (ЕС) № 231/2014 и Регламент (ЕС) 2021/1529 в конкретен сектор. Такива комитети трябва да бъдат създадени не по-късно от шест месеца след влизането в сила на първото споразумение за финансиране в този сектор.
            
            
               2.   В съответствие с принципа на пропорционалност, в случай на годишни програми, изпълнявани при непряко управление, задължението за създаване на секторен мониторингов комитет по ИПП може да бъде отменено в споразумението за финансиране.
            
            
               3.   Когато е създаден секторен мониторингов комитет по ИПП, този комитет може, в допълнение към многогодишните програми, изпълнявани при непряко управление, да осъществява мониторинг и на други годишни програми, финансирани съгласно Регламент (ЕО) № 1085/2006, Регламент (ЕС) № 231/2014 и Регламент (ЕС) 2021/1529, които се изпълняват при пряко или непряко управление в същия конкретен сектор.
            
            
               4.   За програмите за трансгранично сътрудничество съвместният мониторингов комитет, посочен в член 18, изпълнява функциите на секторен мониторингов комитет по ИПП.
            
            
               5.   Всеки секторен мониторингов комитет по ИПП наблюдава напредъка на изпълнението на програмата. Той извършва преглед на ефективността, ефикасността, качеството, съгласуваността, координацията и съответствието на изпълнението на действията в програмата и тяхната съгласуваност със съответните стратегии.
            
            
               6.   Всеки секторен мониторингов комитет по ИПП приема свой процедурен правилник.
            
            
               7.   Секторният мониторингов комитет по ИПП е съставен от представители на съответните институции и органи на бенефициера по ИПП III, други заинтересовани страни, например икономически, социални или екологични партньори и международни организации, международни финансови институции и гражданското общество. Комисията участва в работата на комитета. Заседанията на секторния мониторингов комитет по ИПП се председателстват от високопоставен представител на бенефициера по ИПП III. В зависимост от областта на политиката или програмата Комисията може да председателства съвместно с него заседанията на комитета.
            
            
               8.   Секторният мониторингов комитет по ИПП заседава поне два пъти на всеки дванадесет месеца.
            
         
         
            Член 11
            Оценки от страна на бенефициера по ИПП III при непряко управление
            
               1.   Бенефициерът по ИПП III, който изпълнява помощта по ИПП III при непряко управление, отговаря за извършването на оценки на програмите, които управлява, в съответствие с член 34 от Регламент (ЕС, Евратом) 2018/1046, член 42 от Регламент (ЕС) 2021/947 и приложимите насоки на Комисията.
            
            
               2.   Бенефициерът по ИПП III, след консултация с Комисията, изготвя план за оценка, съдържащ дейностите за оценка, които трябва да бъдат извършени.
            
         
         
            Член 12
            Финансови корекции от страна на Комисията
            
               1.   С цел да гарантира, че помощта по ИПП III е била използвана в съответствие с приложимите правила, Комисията прилага механизми за финансови корекции.
            
            
               2.   Финансова корекция може да е необходима по всяка една от следните причини:
               
                           а)
                        
                        
                           установяване на грешка, нередност, измама или корупция;
                        
                     
                           б)
                        
                        
                           установяване на слабост или недостатък в системите за управление и контрол на бенефициера по ИПП III;
                        
                     
                           в)
                        
                        
                           неосигуряване на постигане на резултати или устойчивост на действието, или и двете;
                        
                     
                           г)
                        
                        
                           последващи действия от страна на Комисията във връзка с одитните доклади за дейността и становищата на одитния орган.
                        
                     
            
               3.   Ако Комисията установи, че разходи по програмите, обхванати от ИПП III, са направени и платени по начин, който е в нарушение на приложимите правила, тя решава какви суми да се изключат от финансиране от Съюза.
            
            
               4.   Финансовите корекции се извършват по целесъобразност посредством компенсации в ситуациите, посочени в параграф 2.
            
            
               5.   Комисията прилага финансовите корекции въз основа на установяването на недължимо платените суми и на финансовите последици за бюджета. Когато тези суми не могат да бъдат установени точно, така че да се приложат индивидуални корекции, Комисията може да приложи корекции с единна ставка или корекции, основани на екстраполация на констатациите. При определянето на размера на корекцията Комисията взема предвид естеството и тежестта и/или степента и финансовите последици на всяка от ситуациите, посочени в параграф 2.
            
         
         
            Член 13
            Проверка и приемане на отчетите
            Комисията се уверява, че отчетите са пълни, точни и верни, като прилага процедура за проверка и приемане на отчетите, установена в споразумението за финансово рамково партньорство или в секторното споразумение, когато е приложимо.
         
         ДЯЛ III
         
            ТРАНСГРАНИЧНО СЪТРУДНИЧЕСТВО МЕЖДУ БЕНЕФИЦИЕРИ ПО ИПП III
         
         
            Член 14
            Тематични приоритети и съфинансиране
            
               1.   Тематичните приоритети на помощта по ИПП III за трансгранично сътрудничество са тези, определени в приложение III към Регламент (ЕС) 2021/1529.
            
            
               2.   Делът на съфинансиране от Съюза за всеки тематичен приоритет е не повече от 85 % от допустимите разходи по съответната програма за трансгранично сътрудничество.
            
         
         
            Член 15
            Техническа помощ
            
               1.   Всяка програма за трансгранично сътрудничество включва специално разпределение на бюджета за подкрепа чрез техническа помощ, което се ограничава до 10 % от приноса на Съюза към програмата за трансгранично сътрудничество.
               С техническа помощ могат да се подкрепят дейности за подготовка, управление, мониторинг, оценка, информация, комуникация, работа в мрежа, решаване на спорове, контрол и одит, свързани с изпълнението на програмата, както и дейности за укрепване на административния капацитет за изпълнение на програмата. С техническа помощ може да се подкрепят по-специално финансирането на съвместния технически секретариат, дейности за намаляване на административната тежест за бенефициерите, включително електронни системи за обмен на данни, както и действия за укрепване на капацитета на органите в участващите държави и бенефициерите и за обмен на най-добри практики между тях във връзка с управлението на помощта по ИПП III.
            
            
               2.   Подкрепата чрез техническа помощ може да се отнася също и за предходните и следващите програмни периоди.
            
         
         
            Член 16
            Програмиране и подбор на операциите
            
               1.   Програмите за трансгранично сътрудничество се изготвят в съответствие с примерната програма, осигурена от Комисията, подготвят се съвместно от участващите бенефициери по ИПП III и се предават на Комисията по електронен път. Участващите бенефициери по ИПП III и Комисията се споразумяват за списъка с допустими региони, които да бъдат включени в съответната програма за трансгранично сътрудничество.
            
            
               2.   Подбраните по дадена програма за трансгранично сътрудничество операции водят до ясно изразени трансгранични въздействия и ползи.
            
            
               3.   Операциите по линия на програмите за трансгранично сътрудничество се подбират от възлагащия орган чрез покани за представяне на предложения, които обхващат целия допустим район.
            
            
               4.   Участващите бенефициери по ИПП III могат също така да идентифицират операции извън поканата за предоставяне на предложения. В такъв случай операциите се посочват конкретно в програмата за трансгранично сътрудничество, посочена в параграф 1.
            
            
               5.   Подбраните операции за трансгранично сътрудничество включват бенефициери от поне двама участващи бенефициери по ИПП III. Бенефициерите си сътрудничат при разработването и изпълнението на операциите. Освен това те си сътрудничат при наемането на персонал или финансирането на операциите или и при двете.
            
            
               6.   Операциите могат да се изпълняват и само в един участващ бенефициер по ИПП III, при условие че са установени трансгранични въздействия и ползи.
            
         
         
            Член 17
            Бенефициери
            
               1.   Бенефициерите са установени в бенефициер по ИПП III, участващ в програмата.
            
            
               2.   Бенефициерите назначават един от тях за водещ бенефициер. Водещият бенефициер гарантира изпълнението на цялата операция, следи за това операцията да се изпълнява съгласно посочените в договора условия и определя договореностите с другите бенефициери с цел да се гарантира доброто финансово управление на средствата, разпределени за операцията, включително договореностите за събирането на недължимо платени суми.
            
         
         
            Член 18
            Структури и органи
            
               1.   В управлението на програмите за трансгранично сътрудничество в бенефициерите по ИПП III участват следните структури:
               
                           а)
                        
                        
                           НКИПП на бенефициерите по ИПП III, участващи в програмата за трансгранично сътрудничество, които са съвместно отговорни да гарантират, че целите, определени в предложените програми за трансгранично сътрудничество, са съвместими с целите в рамката за програмиране на ИПП III;
                        
                     
                           б)
                        
                        
                           НРБК и ръководната структура, посочен в член 8, параграф 1, буква в), на водещия бенефициер по ИПП III, когато трансграничната програма се изпълнява при непряко управление;
                        
                     
                           в)
                        
                        
                           Структурите на трансграничното сътрудничество във всички участващи бенефициери по ИПП, които работят в тясно сътрудничество при програмирането и изпълнението на съответната програма за трансгранично сътрудничество. В случай на непряко управление структурата за трансгранично сътрудничество във водещия бенефициер по ИПП III изпълнява задачите на управляващ орган, посочен в член 8, параграф 1, буква г). Управляващият орган определя междинните звена;
                        
                     
                           г)
                        
                        
                           Одитният орган, посочен в член 8, параграф 1, буква д), когато трансграничната програма се изпълнява при непряко управление от бенефициер по ИПП III. Когато одитният орган не притежава разрешение да изпълнява функциите си на цялата територия, обхваната от програма за трансгранично сътрудничество, той се подпомага от група одитори, състояща се от представители на всяка държава, участваща в програмата за трансгранично сътрудничество.
                        
                     
            
               2.   Ролите и отговорностите на структурите, посочени в параграф 1, се определят допълнително в споразумението за финансово рамково партньорство.
            
            
               3.   Участващите бенефициери по ИПП III създават за всяка програма за трансгранично сътрудничество съвместен мониторингов комитет („СМК“), който изпълнява също и ролята на секторния мониторингов комитет, посочен в член 10.
            
            
               4.   Създава се съвместен технически секретариат („СТС“), който подпомага Комисията, както и другите структури и органи, включително СМК. Същият СТС може да подпомага подготовката и изпълнението на повече от една програма за трансгранично сътрудничество.
            
            
               5.   При непряко управление от бенефициер по ИПП III участващите бенефициери по ИПП III сключват двустранна или многостранна договореност, в която се установяват съответните им отговорности при изпълнението на съответната програма за трансгранично сътрудничество. Минималните изисквания за подобна договореност се определят в споразумението за финансово рамково партньорство.
            
         
         
            Член 19
            Специални финансови разпоредби
            Програмите за трансгранично сътрудничество по ИПП III се изпълняват при пряко или непряко управление чрез многогодишни програми.
         
         ДЯЛ IV
         
            СЕЛСКО СТОПАНСТВО И РАЗВИТИЕ НА СЕЛСКИТЕ РАЙОНИ
         
         
            Член 20
            Специални разпоредби за помощта за развитие на селските райони
            
               1.   Помощта за развитие на селските райони е предмет на многогодишна програма, представляваща многогодишен план за действие в съответствие с членове 23 и 24 от Регламент (ЕС) 2021/947, която се изготвя на централно равнище от съответните органи, определени от бенефициера по ИПП III, и се представя на Комисията след консултация със съответните заинтересовани страни.
            
            
               2.   Програмите за развитие на селските райони се изпълняват от бенефициерите по ИПП III при непряко управление в съответствие с член 62, параграф 1, буква в) от Регламент (ЕС, Евратом) 2018/1046 и позволяват финансирането на подбрани видове действия, както се финансират от Европейския земеделски фонд за развитие на селските райони.
            
            
               3.   За програмите за развитие на селските райони структурите, посочени в член 8, параграф 1, буква г), се състоят от агенцията за развитие на селските райони по ИПП (IPARD) и управляващия орган на IPARD, които работят в тясно сътрудничество.
            
            
               4.   При определяне на дела на публичните разходи като процент от общите допустими разходи на инвестицията не се взема предвид националната помощ за улесняване на достъпа до заеми, предоставени без участие на Съюза, както е предвидено в Регламент (ЕС) 2021/1529.
            
            
               5.   Инвестиционните проекти по програми за развитие на селските райони продължават да бъдат допустими за финансиране от Съюза, при условие че не са претърпели значително изменение в петгодишен срок от окончателното плащане.
            
            
               6.   За програмите за развитие на селските райони секторният мониторингов комитет, посочен в член 10, е секторният мониторингов комитет на IPARD.
            
         
         ДЯЛ V
         
            ЗАКЛЮЧИТЕЛНИ РАЗПОРЕДБИ
         
         
            Член 21
            
               
                  Влизане в сила и прилагане
               
            
            Настоящият регламент влиза в сила в деня след деня на публикуването му в Официален вестник на Европейския съюз.
            
            Той се прилага от 1 януари 2021 г.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 15 декември 2021 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 330, 20.9.2021 г., стр. 1.
         
            (2)  Регламент (ЕС) 2021/947 на Европейския парламент и на Съвета от 9 юни 2021 г. за създаване на Инструмента за съседство, сътрудничество за развитие и международно сътрудничество — Глобална Европа, за изменение и отмяна на Решение № 466/2014/ЕС и за отмяна на Регламент (ЕС) 2017/1601 и на Регламент (ЕО, Евратом) № 480/2009 на Съвета, (ОВ L 209, 14.6.2021 г., стр. 1).
         
            (3)  Регламент (ЕС, Евратом) 2018/1046 на Европейския парламент и на Съвета от 18 юли 2018 г. за финансовите правила, приложими за общия бюджет на Съюза, за изменение на регламенти (ЕС) № 1296/2013, (ЕС) № 1301/2013, (ЕС) № 1303/2013, (ЕС) № 1304/2013, (ЕС) № 1309/2013, (ЕС) № 1316/2013, (ЕС) № 223/2014 и (ЕС) № 283/2014 и на Решение № 541/2014/ЕС и за отмяна на Регламент (ЕС, Евратом) № 966/2012 (ОВ L 193, 30.7.2018 г., стр. 1).
         
            (4)  Регламент (ЕС) 2021/1059 на Европейския парламент и на Съвета от 24 юни 2021 г. относно специалните разпоредби за цел „Европейско териториално сътрудничество“ (Interreg), подкрепяна от Европейския фонд за регионално развитие и инструменти за външно финансиране (ОВ L 231, 30.6.2021 г., стр. 94).
         
            (5)  Регламент (ЕО) № 1085/2006 на Съвета от 17 юли 2006 г. за създаване на Инструмент за предприсъединителна помощ (ИПП) (ОВ L 210, 31.7.2006 г., стр. 82).
         
            (6)  Регламент (ЕС) № 231/2014 на Европейския парламент и на Съвета от 11 март 2014 г. за създаване на Инструмент за предприсъединителна помощ (ИПП II) (ОВ L 77, 15.3.2014 г., стр. 11).